董源山水圖爲北客賦
作者：連文鳳
朝代：宋

paragraphs: 江南本是山水國，峽影峨雲插空碧。
世人愛畫不愛真，一幅生綃懸素壁。
董生好手畢宏上，意在筆先方落筆。
雲關岫幌掃層青，月浦烟汀寫修白。
縱橫瑣細分毫釐，變化幽冥絕痕迹。
滄江碣石忽破碎，片紙散漫留不得。
當年載入米家船，夜夜虹光八千尺。
新評信口誇天真，聲價祇今萬錢直。
流傳知落幾人手，神物護持入君室。
世間尤物能移人，莫看江南望江北。